ໃນວັນທີ 25 ກັນຍາ ຜ່ານມາ ທີ່ຫ້ອງປະຊຸມສູນໄອຊີທີ ແຂວງສາລະວັນ ໄດ້ມີກອງປະຊຸມເຝິກອົບຮົມລະບຽບຫຼັກການວຽກງານກິລາ-ກາຍະກຳ ລະດັບພາກພື້ນ, ອະນຸພາກພື້ນ ແລະ ສາກົນ ໃຫ້ແກ່ 4 ແຂວງພາກໃຕ້, ເປັນກຽດເຂົ້າຮ່ວມຂອງ ທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງສາລະວັນ, ທ່ານ ປອ. ສຸດຖະໜອມ ອິນທະວົງ ຫົວໜ້າຫ້ອງການເລຂາທິການ ຄະນະກຳມະການໂອແລມປິກແຫ່ງຊາດລາວ ພ້ອມດ້ວຍຄະນະ ແລະ ບັນດາຮອງຫົວໜ້າພະແນກສຶກສາທິການ ແລະ ກິລາແຂວງສາລະວັນ, ຈຳປາສັກ, ເຊກອງ, ອັດຕະປື ພ້ອມດ້ວຍຜູ້ຮັບຜິດຊອບວຽກງານກິລາ-ກາຍະກຳ.
ໃນພິທີ, ທ່ານ ສີລິສັກ ຖະໜອມຮັກ ກ່າວວ່າ: ກອງປະຊຸມຄັ້ງນີ້ ມີຄວາມສຳຄັນຫຼາຍ ເຊິ່ງພວກເຮົາຈະໄດ້ພ້ອມພາກັນຮັບຟັງ ແລະ ແລກປ່ຽນບົດຮຽນ ກ່ຽວກັບລະບຽບຫຼັກການຂອງການພັດທະນາກິລາລາວກ້າວເຂົ້າສູ່ລະດັບສາກົນ, ການພັດທະນາຈັດການແຂ່ງຂັນຕາມລະບຽບສາກົນ, ການພັດທະນາກິລາກາຍະກຳ, ການພັດທະນາສະໜາມກິລາໄປສູ່ຍຸກສະໄໝ, ແນວທາງການຈັດການສິ່ງແວດລ້ອມທີ່ຍືນຍົງສຳລັບອົງການກິລາ ແລະ ການບໍລິຫານອົງການຕ່າງໆ ເພື່ອເປັນບົດຮຽນອັນລ້ຳຄ່າໃຫ້ແກ່ພະນັກງານ, ວິຊາການ ແລະ ຜູ້ບໍລິຫານ. ພ້ອມກັນນັ້ນ, ພວກເຮົາຈະໄດ້ຮຽນຮູ້ແລກປ່ຽນປະສົບການຕົວຈິງລະຫວ່າງແຂວງຕໍ່ແຂວງ, ເມືອງຕໍ່ເມືອງໃນການຈັດຕັ້ງເຄື່ອນໄຫວວຽກງານກິລາ-ກາຍະກຳ. ສະນັ້ນ, ບັນດາສະຫາຍຈົ່ງໄດ້ເອົາໃຈໃສ່ພ້ອມກັນຄົ້ນຄວ້າ, ຮັບຟັງ ແລະ ສົນທະນາແລກປ່ຽນຢ່າງເລິກເຊິ່ງ ເພື່ອຈະໝູນໃຊ້ເຂົ້າໃນວຽກງານຂອງຕົນເອງໄດ້ຢ່າງມີປະສິດທິພາບສູງ.
ໃນໂອກາດດຽວກັນນີ້, ທ່ານ ປອ. ສຸດຖະໜອມ ອິນທະວົງ ການຈັດກອງປະຊຸມຄັ້ງນີ້ ເພື່ອສ້າງຄວາມເຂັ້ມແຂງໃຫ້ຜູ້ບໍລິຫານການສຶກສາ ໂດຍສະເພາະໃນຂົງເຂດວຽກງານກິລາ 4 ແຂວງພາກໃຕ້, ເປັນກອງປະຊຸມຖອນຖອດບົດຮຽນໃຫ້ການພັດທະນາວຽກງານກິລາ ເຊິ່ງບັນດາທ່ານຈະໄດ້ປະກອບຄຳຄິດຄຳເຫັນໃຫ້ແກ່ແຂວງສາລະວັນ ທີ່ກະກຽມຮັບກຽດເປັນເຈົ້າພາບຈັດງານມະຫາກຳກິລານັກຮຽນມັດທະຍົມສຶກສາທົ່ວປະເທດໃນປີ 2020 ແລະ ເປັນອີກບາດກ້າວໜຶ່ງທີ່ຈະໃຫ້ຜູ້ບໍລິຫານກິລາໄດ້ຮຽນຮູ້ກ່ຽວກັບວຽກງານກິລາກ້າວເຂົ້າສູ່ສາກົນ.
ໂດຍ: ນາງ ແຫຼັງຄຳ ບຸດນາໂຄກ